Oud-Prasa-hoof skuldig aan bedrogSkermgreep uit ‘n onderhoud wat Daniel Mthimkhulu twee jaar gelede met eNCA gevoer het Die voormalige hoof van ingenieursdienste by die Passasierspooragentskap van Suid-Afrika (Prasa), Daniel Mshushisi Mthimkhulu, is Maandag skuldig bevind op drie aanklagte van bedrog. Hy het in die gespesialiseerde handelsmisdaadhof in Johannesburg verskyn. Mthimkhulu het tereg gestaan op nege aanklagte van bedrog toe hy ŉ wanvoorstelling van sy akademiese kwalifikasies aan Prasa voorgelê het. Hy het onder andere aangevoer hy het ŉ meestersgraad van die Universiteit van Witwatersrand asook ŉ doktorsgraad in ingenieursbestuur van die Technische Universitat München in Duitsland. “As gevolg van sy wanvoorstelling het die spooragentskap skade gely toe Mthimkhulu se jaarlikse salaris van R1,6 miljoen as ŉ uitvoerende bestuurder, verhoog is na R2,8 miljoen as hoof van ingenieursdienste,” sê Phindi Mjonondwane, woordvoerder van die nasionale vervolgingsgesag (NVG). Mthimkhulu het in Junie 2010 gelieg oor ŉ werksaanbod van ŉ Duitse ingenieursmaatskappy in ŉ posisie as ingenieursdienste-spesialis teen ŉ salaris van R2,8 miljoen per jaar. Prasa het gevolglik in September 2010 ŉ teenaanbod gemaak en hy is R2,8 miljoen per jaar aangebied. Staatsaanklaer James Bhengu van die gespesialiseerde handelsmisdaadeenheid (SCCU) van die NVG het aangevoer Prasa het skade gely omdat Mthimkhulu onder valse voorwendsels en met ŉ vervalste profiel aangestel is. “Die hof moet sy weergawe verwerp dat sy CV deur ŉ derdeparty gemanipuleer is. Dit is verregaande en vreemd. Sy optrede het die finansiële toestand van die spooragentskap vererger.” Die saak is tot 24 Februarie 2022 uitgestel waar ŉ nuwe streekslanddros die vonnisoplegging sal hanteer. Die NVG loof ondersoekbeampte kol. Mosito van die direktoraat vir prioriteitsmisdaadondersoeke (die Valke) en adv. Bhengu vir hul toewyding en harde werk.